ගල්තොටමුල්ල ග්‍රාම නිලධාරි වසමේ යක්කල සිට අනුර මහා විද්‍යාලය අසලින් අත්තනගලු ඔයට සම්බන්ධවන ගල් කාණුව ඇළ මාර්ගයේ වාරිමාර්ග දෙපාර්තමේන්තුවට අයත් සීමාව බලහත්කාරයෙන් අත්පත් කරගෙන ඇති පුද්ගලයකු එම බිම් සීමාව තුළ අනවසර ඉදිකිරීම් ආරම්භකර ඇති නිසා ඇළ ඉවුරට හානි පැමිණ ඇති බව ප්‍රදේශවාසීහු පවසති.ඇළ අවට සෙසු කුඹුරු හිමියන්ගේ සහ පදිංචි කරුවන්ගේ වගාවන් ගිනි තබා විනාශ කරමින් මේ පුද්ගලයා කරනු ලබන විනාශය පිළිබඳව ප්‍රදේශ වාසීන් ගම්පහ - දිස්ත්‍රික් පාර්ලිමේන්තු මන්ත්‍රී දේශීය වෛද්‍ය නියෝජ්‍ය ඇමැති පණ්ඩු බණ්ඩාරනායක මහතාට සහ ගම්පහ නගරාධිපති එරංග සේනානායක මහතාට ලිඛිතව හා වාචිකව කරුණු දැක්වීමෙන් පසුව මේ සම්බන්ධව කරුණු සොයා බැලීමට ඍජුව මැදිහත්වී මේ අනවසර ඉදිකිරීම් තාවකාලිකව නතර කර දැමූ අතර එම පුද්ගලයා එම ඉදිකිරීම් නැවත ඇරඹීමට සූදානම්වන හෙයින් මේ ඇළ මාර්ගයේ දෙපස ඉවුරුවල නීත්‍යානුකූල භාරකාරිත්වය හිමි ආයතනයේ විශේෂ අවධානය යොමුකරන ලෙසට ප්‍රදේශවාසීහු ඉල්ලා සිටිති.එයට අමතරව මේ පුද්ගලයා විසින් ප්‍රදේශවාසී ගොවියකුට අයත් පරම්පරාවෙන් හිමිකම් ලැබූ කුඹුරක් බලහත්කාරයෙන් අල්ලාගෙන අස්වද්දන අතර ඒ පිළිබඳව ඔහුට ගම්පහ අධිකරණයෙන් තහනම් නියෝගයක් පනවා ඇතත්, ඔහු එය ඉක්මවා යමින් මෙවරද එම කුඹුරු අස්වැද්දීම අරඹා ඇති බවට පළමු කුඹුරු හිමියා මැසිවිලි නඟයි.1994 සිට තමා අක්කර බදු ගෙවු බිල් පත්ද රැගෙන තමාට සිදුවී ඇති අසාධාරණය පිළිබඳව අලුත්ගම බෝගමුවේ ගොවිජන සේවා කාර්යාලයට පැමිණිලි කළත් එම ආයතනයේ නිලධාරීන් මේ පිළිබඳව කිසිදු පියවරක් නොගත් බව එම ගොවියා පැවසීය..